หุ้นยุโรปปิดร่วง ตลาดวิตกผลประกอบการเอกชนอ่อนแอ
ตลาดหุ้นยุโรปปิดร่วงลงเมื่อคืนนี้ (27 ต.ค.) เนื่องจากผลประกอบการที่อ่อนแอของบริษัทเอกชนได้ส่งผลให้นักลงทุนวิตกกังวลเกี่ยวกับแนวโน้มเศรษฐกิจของยูโรโซน นอกจากนี้ ตลาดยังได้รับแรงกดดันจากการร่วงลงของหุ้นกลุ่มพลังงาน หลังจากราคาน้ำมันดิบปรับตัวลดลง
28 ต.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ร่วงลง 1.1% ปิด (27 ต.ค.) ที่ 371.88 จุด, ดัชนี FTSE 100 ตลาดหุ้นลอนดอนปิดที่ 6,365.27 จุด ลดลง 51.75 จุด หรือ -0.81%, ดัชนี DAX ตลาดหุ้นเยอรมันปิดที่ 10,692.19 จุด ลดลง 109.15 จุด หรือ -1.01% และดัชนี CAC-40 ตลาดหุ้นฝรั่งเศสปิดที่ 4,847.07 จุด ลดลง 50.06 จุด หรือ -1.02%
ตลาดหุ้นยุโรปได้รับแรงกดดันจากผลประกอบการที่อ่อนแอของบริษัทเอกชน รวมทั้งการร่วงลงของหุ้นกลุ่มพลังงาน ซึ่งปัจจัยดังกล่าวนี้ส่งผลให้เกิดความวิตกกังวลเกี่ยวกับแนวโน้มเศษฐกิจของยูโรโซน หุ้นกลุ่มพลังงานร่วงลงตามราคาน้ำมันดิบในตลาดโลก โดยหุ้นโททาล และหุ้นรอยัล ดัทช์ เชลล์ ต่างก็ร่วงลงอย่างน้อย 1.9% ซึ่งส่งผลให้ดัชนีหุ้นกลุ่มพลังงานปรับตัวลงด้วย
หุ้นแองโกล อเมริกัน ซึ่งเป็นบริษัทเหมืองรายใหญ่ของยุโรป ดิ่งลง 5.7% ขณะที่หุ้น BASF ซึ่งเป็นบริษัทเคมีภัณฑ์ ร่วงลง 5.7% หลังจากบริษัทปรับลดเป้าหมายอดขายและผลกำไรในปีนี้, หุ้นบีพี ปรับตัวลง 1.1% หลังจากบริษัทเปิดเผยกำไรในช่วงไตรมาส 3 ปีนี้อยู่ที่ 1.23 พันล้านดอลลาร์ ซึ่งลดลงเมื่อเทียบกับไตรมาส 3 ปีที่แล้วที่ระดับ 2.39 พันล้านดอลลาร์ เนื่องจากการร่วงลงอย่างต่อเนื่องของราคาน้ำมันได้ส่งผลกระทบต่อสถานะทางการเงินของบริษัท
ขณะที่นักลงทุนจับตาดูข้อมูลเศรษฐกิจของประเทศยุโรปในวันนี้ รวมถึงดัชนีความเชื่อมั่นผู้บริโภคเยอรมนีเดือนพ.ย.จาก GfK และความเชื่อมั่นผู้บริโภคของฝรั่งเศสเดือนต.ค.